钦定古今图书集成/历象汇编/乾象典/第033卷 > 明章潢图书编 > 《夏日可畏赋》贾嵩
## 钦定古今图书集成/历象汇编/乾象典/第033卷 > 明章潢图书编 > 《夏日可畏赋》贾嵩

“赫尔阳精，当朱仲兮厥状难明。杲杲而威棱四序，炎
炎而火烈群生。九野飞尘，破氛昏而下烛；六龙衔耀，
亘天地而横行。其初也，阴魄落。彼大明生矣。踆乌汹
汹以飞来，苍龙黯黯而光死。辗烟霞而炎驾旁转，洞
寰海而红轮徐起。烟勃乎扶桑之津，鼎沸乎咸池之
水。八纮疑火井之内，六合若炎丘之里。路岐难处，伤
哉行役之人，稼穑堪忧。”嗟尔耕耘之子，始惊出地，渐
见摩天。曈昽逾盛，翕赩弥宣。赫曦而光碎波涛，血殷
江海；蓬勃而气蒸林郁，焰起山川。然则居上克明，当
中益炽。想羲氏于执热，当亢龙之用事。照丘陵而恐
是焦元，蒸垄亩而皆成赤帝。仰之者目眩精耄，处之
者神昏体悸。草木为之生烟，峰峦以之减翠。千里无
云，炎风不闻。木而栖者翕其翼，泉而跃者伏其群。不
党黎甿，有异恩覃之士；无私蛮貊，终同炎德之君。可
流金而烁石，可焦头而烂额。浩浩兮坌红埃，融融兮
过虚碧。遂使无生禅子，爱其孤鹤片云；休影逸人，变
此幽松古柏。斯则晋卿执法于前代，《鲁史》立言于往
昔。於戏！猛以济威，刚而驭下。牧于外而寇乱咸戢，升
于朝而诏谀斯寡。如夏日之赫焉。孰云不足畏也。